Villy Søvndal (SF), 2000-12-01:
Som bekendt er SF et meget frihedselskende parti, og derfor bliver vi altid lidt bekymrede, når statsmagten går meget direkte ud og sætter grænser også for det lokale selvstyre.
Det er jo en vigtig del af vores samfundsopbygning, at kommunerne varetager opgaver, som de nu finder det bedst, under nogle rammer, der indeholder en vidtgående grad af retssikkerhed, specielt for de grupper af borgere, der har behov for at være beskyttet af retssikkerheden.
Forslaget her går ud på, at kommunerne skal tvinges til - eller have pligt til, som der står - at indgå aftaler med mindst ét privat firma.
Hvorfor nu det?
Hvis nu man har en kommune, hvor det faktisk fungerer helt fint, hvor folk faktisk er meget glade for den hjemmehjælp, de modtager, hvorfor skal man så tvinges ud i at være eksperiment på sine gamle dage for en eller anden ideologisk idé?
Det har jeg utrolig svært ved at forstå.
Det er for mig at se rendyrket ideologi.
Vi har jo den holdning i SF, at vi finder, at omsorgsopgaverne ligger bedst i offentligt regi, fordi man ikke har de hensyn, der hedder at generere overskud på det, man laver, og fordi man ikke har de retssikkerhedsproblemer, man kommer ud i i forhold til private firmaer.
Endelig synes vi egentlig heller ikke, hvis man kigger på erfaringerne, vi har, at det er indlysende, at det er lykkedes meget godt.
Det var ikke en historie om ting, der var lykkedes.
Vi er i SF meget mere optaget af, at folk, der faktisk er glade for deres hjemmehjælper - så glade måske, at de oven i købet gerne vil se hende lidt oftere - kan få tilgodeset det ønske.
Hvis man ser på de undersøgelser, der er lavet om, hvad det er, der er problemet, så er det, at folk synes, at de får for lidt tid.
Det tror jeg kun, der er ganske få reelle måder
at klare på.
Den ene er det, vi gjorde i finansloven, og som jeg også håber, at Kristeligt Folkeparti vil støtte, når vi kommer til afstemningen om det, nemlig at afsætte
flere ressourcer til ældreområdet
Det andet, der ligger, er et forsøg på at få et mere ambitiøst ældreboligbyggeri i gang.
Det håber jeg også meget at Kristeligt Folkeparti vil støtte.
Og det synes jeg er meget mere jordnære forslag end sådan mere ideologisk prægede forslag som det her. Så desværre: Vi er ikke i stand til at støtte forslaget.
Ja, bestemt er jeg enig i, at kommunerne ikke altid gør det godt nok.
Ellers ville det jo også være lidt ærgerligt at afsætte så mange penge, som vi gjorde ved finanslovforliget, til at gøre det bedre.
Det ville man jo ikke gøre, hvis man syntes, at det fungerede godt nok.
Så det synes vi bestemt ikke.
Vi har også stillet forslag her i Folketinget, hvilket fru Tove Videbæk formentlig også husker, om at lægge et højere mindsteniveau for hjemmehjælp, og det er et udtryk for, at vi ikke synes, det fungerer godt nok i dag.
Men spørgsmålet er så, om dette her forslag hjælper. Jeg vil godt spørge fru Tove Videbæk: Hvis nu man har en kommune, hvor tingene fungerer, som de ældre gerne vil have det, der er valgt et Ældreråd, der skal forholde sig til, om det fungerer tilfredsstillende, er det så virkelig rimeligt over for et lokalt valgt Ældreråd at påtvinge dem i de kommuner, hvor de synes, det fungerer godt nok, at de skal vælge en model, som de ikke bryder sig om, fordi Kristeligt Folkeparti synes, det er vigtigt?
Skal det virkelig tvinges igennem - også over for den kommune, der faktisk synes, at det fungerer bedst i offentligt regi?